ลดภาษีน้ำมันพ่นพิษรายได้รับต่ำเป้า
การเก็บภาษีเดือน ก.ค. ทรุด เพราะการเก็บภาษีน้ำมันดีเซลต่ำกว่าเป้าถึง 7,592 ล้านบาท
16 ส.ค. 2554

การเก็บภาษีเดือน ก.ค. ทรุด เพราะการเก็บภาษีน้ำมันดีเซลต่ำกว่าเป้าถึง 7,592 ล้านบาท 
นายนริศ ชัยสูตร ผู้อำนวยการสำนักงานเศรษฐกิจการคลัง (สศค.) เปิดเผยว่า การจัดเก็บรายได้รัฐบาลเดือน ก.ค.2554  ต่ำกว่าเป้าหมายเล็กน้อย จากการลดอัตราภาษีสรรพสามิตน้ำมันดีเซล แต่รายได้รัฐบาลในช่วง 10 เดือนแรกของปีงบประมาณ 2554 ยังคงสูงกว่าเป้าหมายกว่า 1.79 แสนล้านบาท หรือ 13.7% 



นริศ
การเก็บรายได้เดือนก.ค. 2554  มีจำนวน 1.04 แสนล้านบาท ต่ำกว่าประมาณการ 2,332 ล้านบาท หรือ 2.2% และต่ำกว่าเดือนเดียวกันปีที่แล้ว 14.9% เป็นผลจากการจัดเก็บภาษีสรรพสามิตน้ำมันต่ำกว่าประมาณการ 7,592 ล้านบาท จากการปรับลดอัตราภาษีสรรพสามิตน้ำมันดีเซล ส่วนการจัดเก็บภาษีของกรมสรรพากร และกรมศุลกากรยังคงสูงกว่าประมาณการอย่างต่อเนื่อง จำนวน 6,158 และ 848  ล้านบาท ตามลำดับ 
สำหรับในช่วง 10 เดือนแรกของปีงบประมาณ 2554 รัฐบาลจัดเก็บรายได้สุทธิ 1.49 ล้านล้านบาท สูงกว่าประมาณการ 1.79 แสนล้านบาท หรือ 13.7% และ สูงกว่าช่วงเดียวกันปีที่แล้ว 9.9%  เนื่องจากการจัดเก็บรายได้ของกรมสรรพากร กรมสรรพสามิต กรมศุลกากร หน่วยงานอื่น และการนำส่งรายได้ของรัฐวิสาหกิจสูงกว่าเป้าหมายจำนวน 145,207  15,399  10,277  7,598 และ 10,789 ล้านบาท ตามลำดับ
นายนริศ กล่าวว่า  จากผลการจัดเก็บรายได้ที่ผ่านมา และทิศทางภาวะเศรษฐกิจที่ยังขยายตัวต่อเนื่อง กระทรวงการคลังมั่นใจว่าในปีงบประมาณ 2554 รัฐบาลจะจัดเก็บรายได้สุทธิประมาณ 1.85 ล้านล้านบาท ซึ่งสูงกว่าเป้าหมายที่ตั้งไว้ 1.65 ล้านล้านบาท